Trumpin mukaan muiden sotilasliiton jäsenten tulisi lisätä rahoitusosuuksiaan.

Donald Trump aloitti Nato-kokouksen aamiaisella Naton pääsihteeri Jens Stoltenbergin kanssa.

Yhdysvaltojen presidentti Donald Trump on aloittanut Nato-huippukokouksen tiukoilla kannanotoilla.

Kokous alkoi Yhdysvaltojen edustajien ja Naton pääsihteeri Jens Stoltenbergin yhteisellä aamiaisella, jossa Trump arvosteli Saksaa.

- Saksa on Venäjän vanki, sillä niin iso osa sen energiasta tulee Venäjältä, Trump sanoi.

Trump viittaa tällä maakaasuun, jota Saksa ostaa Venäjältä.

Trumpin käsityksen mukaan Eurooppa piileskelee Yhdysvaltojen selän takana Natossa. Yhdysvallat on sotilasliitto Naton suurin rahoittaja ja Trump on aktiivisesti vaatinut muita maita korottamaan rahoitusosuuksiaan.

- Kaikki puhuvat siitä kaikkialla maailmassa. He sanovat, että me maksamme miljardeja dollareita teidän suojelemisestanne ja te maksatte miljardeja Venäjälle, Trump sanoi AFP:n mukaan Nato-aamiaisella.

- Me suojelemme Saksaa, Ranskaa ja kaikkia... Ja se on jatkunut vuosikymmeniä, Trump jatkoi.

Trump sanoi myös, ettei Yhdysvallat aio enää sietää tätä.

Mitä tämä tarkoittaa tulevan Nato-kokouksen kannalta, sitä on hankala sanoa. Villeimmissä arvioissa on jopa pohdittu, jatkaako Trump kansainvälisistä yhteistyöjärjestelmistä poistumista vetämällä Yhdysvallat seuraavaksi Natosta.

Trumpin kaudella Yhdysvallat on jo vetäytynyt Pariisin ilmastosopimuksesta ja YK:n ihmisoikeusjärjestö Unescosta. Lisäksi Valkoisen talon sisältä lähteet ovat kertoneet, että Trump on uhannut lähtevänsä myös maailman kauppajärjestö WTO:sta.